b'\n_START_ARTICLE_\nMinarchizmas\n_START_PARAGRAPH_\nMinarchizmas yra politin\xc4\x97 ideologija, anarchizmo forma, teigianti, kad valstyb\xc4\x97 egzistuoti privalo, ta\xc4\x8diau jos \xc4\xaftaka turi b\xc5\xabti ypa\xc4\x8d ma\xc5\xbea\xc2\xa0\xe2\x80\x93 tik tokia, kokios u\xc5\xbetekt\xc5\xb3 apginti asmens teises ir laisves, kitu atveju likusias negindamas. Tuo jis skiriasi nuo visi\xc5\xa1ko anarchizmo ar anarchokapitalizmo, teigian\xc4\x8dio, kad jau vien pats valstyb\xc4\x97s egzistavimas yra \xc5\xbemogaus teisi\xc5\xb3 ir laisvi\xc5\xb3 pa\xc5\xbeeidimas, tod\xc4\x97l ne tik neb\xc5\xabtinas, bet ir \xc5\xbealingas dalykas._NEWLINE_Minarchizmo termin\xc4\x85 pirmasis pavartojo liberalizmo ir anarchokapitalizmo ideologas Samuel Edward Konkin III apie 1970-uosius._NEWLINE_Nors minarchistai sutinka d\xc4\x97l paties principo, kad asmens laisv\xc4\x97 yra svarbiausias kriterijus sprend\xc5\xbeiant kurias gyvenimo sritis tur\xc4\x97t\xc5\xb3 tvarkyti valstyb\xc4\x97, egzistuoja nesutarimai d\xc4\x97l pa\xc4\x8di\xc5\xb3 sri\xc4\x8di\xc5\xb3. Turb\xc5\xabt labiausiai kra\xc5\xa1tutinis variantas yra palikti valstybei tik teis\xc4\x97saug\xc4\x85 ir \xc4\xafstatym\xc5\xb3 leidim\xc4\x85. \xc5\xa0iek tiek nuosaikesni minarchistai pasisako ir u\xc5\xbe \xc4\xafvairaus bendro visuomen\xc4\x97s turto\xc2\xa0\xe2\x80\x93 pavyzd\xc5\xbeiui, pinig\xc5\xb3 leidimo, keli\xc5\xb3 ir gele\xc5\xbeinkeli\xc5\xb3 prie\xc5\xbei\xc5\xabros palikim\xc4\x85 valstybei._NEWLINE_Taip pat minarchistai pasisako u\xc5\xbe kuo didesn\xc4\x99 valstyb\xc4\x97s decentralizacij\xc4\x85, pavyzd\xc5\xbeiui, didesn\xc4\x99 miest\xc5\xb3 ar region\xc5\xb3 savivald\xc4\x85, kadangi sprendimai j\xc5\xb3 nuomone tur\xc4\x97t\xc5\xb3 b\xc5\xabti geresni, kai j\xc5\xb3 pri\xc4\x97m\xc4\x97jai yra ar\xc4\x8diau aptariam\xc5\xb3 objekt\xc5\xb3._NEWLINE_\xc5\xa0i ideologija kritikuojama kaip prie\xc5\xa1taringa. Pavyzd\xc5\xbeiui, jau vien tam, kad valstyb\xc4\x97 gal\xc4\x97t\xc5\xb3 egzistuoti\xc2\xa0\xe2\x80\x93 nesvarbu, kokias ji tur\xc4\x97s teises ir kokias sritis tvarkys\xc2\xa0\xe2\x80\x93 jos pilie\xc4\x8diai privalo b\xc5\xabti apmokestinti. Tai jau pa\xc5\xbeeid\xc5\xbeia asmens teis\xc4\x99 \xc4\xaf savo turt\xc4\x85, be to automati\xc5\xa1kai reikalauja palikti valstybei galimyb\xc4\x99 naudoti prievart\xc4\x85 prie\xc5\xa1 asmen\xc4\xaf tais atvejais, kai jis atsisako mok\xc4\x97ti mokes\xc4\x8dius._NEWLINE_\xc5\xbdinomiausi minarchistai: Ludwig von Mises, Friedrich Hayek, Milton Friedman ir kiti.'